b'\n_START_ARTICLE_\nRichard Faltin vanhempi\n_START_PARAGRAPH_\nFriedrich Richard Faltin (5. tammikuuta 1835 Danzig\xc2\xa0\xe2\x80\x93 1. kes\xc3\xa4kuuta 1918 Helsinki) oli suomensaksalainen s\xc3\xa4velt\xc3\xa4j\xc3\xa4, urkuri, kapellimestari ja musiikkipedagogi.\n_START_SECTION_\nHenkil\xc3\xb6historia\n_START_PARAGRAPH_\nFaltin aloitti musiikkiopintonsa Saksassa jo seitsem\xc3\xa4nvuotiaana. H\xc3\xa4n p\xc3\xa4\xc3\xa4tti opintonsa Leipzigin konservatoriossa vuonna\xc2\xa01856, jolloin h\xc3\xa4n siirtyi Suomeen. Toimittuaan aluksi musiikinopettajana Viipurissa h\xc3\xa4n muutti vuonna\xc2\xa01869 Helsinkiin, jossa h\xc3\xa4n tuli Nikolainkirkon (nykyinen Helsingin tuomiokirkko) urkuriksi yli 40\xc2\xa0vuoden ajaksi, vuoteen\xc2\xa01913 saakka. Vuosina\xc2\xa01870\xe2\x80\x931879 h\xc3\xa4n toimi my\xc3\xb6s Suomalaisen Oopperan kapellimestarina, vuosina\xc2\xa01871\xe2\x80\x931896 musiikinopettajana Helsingin yliopistossa ja vuodesta\xc2\xa01882 urkujensoiton opettajana Helsingin musiikkiopistossa. H\xc3\xa4nelle my\xc3\xb6nnettiin professorin arvonimi vuonna\xc2\xa01896._NEWLINE_Faltin perusti Helsinkiin vuonna 1870 pianoliikkeen, jonka h\xc3\xa4n myi vuonna 1896 maisteri Robert Emil Westerlundille. Westerlund laajensi liikkeen toimintaa tuntuvasti ja muodosti siit\xc3\xa4 osakeyhti\xc3\xb6n vuonna 1908. Oy Westerlund Ab:sta kehittyi vuosien mittaan suuryhti\xc3\xb6, johon kuuluivat nuotti- ja soitinkauppa, musiikkikustantamo, konserttitoimisto ja pianotehdas. Sill\xc3\xa4 oli sivuliikkeet Suomen suurimmissa kaupungeissa. Viimeisin\xc3\xa4 vuosinaan nimell\xc3\xa4 Oy Westerlund & Pukkila Ab toiminut yhti\xc3\xb6 siirtyi vuonna 1971 Musiikki-Fazerin omistukseen._NEWLINE_Faltinin puoliso vuodesta 1863 oli Olga Alina Holstius (1843\xe2\x88\x921901). Heid\xc3\xa4n poikansa oli kirurgian kehitt\xc3\xa4j\xc3\xa4n\xc3\xa4 tunnettu Richard Faltin (1867-1952).\n_START_SECTION_\nTaiteellinen tuotanto\n_START_PARAGRAPH_\nFaltin s\xc3\xa4velsi kuoro- ja yksinlauluja sek\xc3\xa4 kirkkomusiikkia, mm. alkusoiton kirkkovuoden alussa laulettavaan Georg Joseph Voglerin Hoosianna-hymniin. H\xc3\xa4nen vuonna 1871 toimittamansa Rudolf Lagilta alun perin kesken j\xc3\xa4\xc3\xa4nyt koraalikirja oli k\xc3\xa4yt\xc3\xb6ss\xc3\xa4 Suomen evankelisluterilaisen kirkon suomenkielisiss\xc3\xa4 seurakunnissa vuoteen\xc2\xa01943 saakka, ruotsinkielisiss\xc3\xa4 viel\xc3\xa4kin pitemp\xc3\xa4\xc3\xa4n. Vuoden 1986 virsikirjassa Faltinin s\xc3\xa4vellyksi\xc3\xa4 ovat virret 126, 275 ja 363. Faltinin oppilaina olivat monet my\xc3\xb6hemmin hyvinkin tunnetuiksi tulleet suomalaiset musiikkimiehet kuten Martin Wegelius, Robert Kajanus, Jean Sibelius ja Ilmari Krohn. Faltin oli toivonut Sibeliuksesta ty\xc3\xb6ns\xc3\xa4 jatkajaa Helsingin yliopistossa, mutta virkaan nimitettiin Kajanus, Sibeliuksen ainainen kilpailija.'